ངག་སྒོ་ཐོག་མ་ངུ་སྐད་ཀྱིས་ཕྱེས་ཀྱང་།།ཨ་མའི་ཞལ་རས་འཛུམ་དཀར་གྱིས་བཀང་ཡོད།།ཀ་ཁ་ཀློག་རྒྱུའི་ཉེས་ཆད་ཀྱི་འོག་ནས།།གྲོང་པའི་བུ་དང་བྲོས་བྱོལ་དུ་སོང་ཡོད།།དུས་བཞི་ཁྱུད་མོའི་ཨ་ལོང་གི་ནང་དུ།།འབྲི་རྒན་མ་ཚོའི་རྔ་མ་རུ་གྱུར་སོང་།།དོས་ཡ་འགྱོག་པའི་ནུས་པ་ཞིག་མེད་ཀྱང་།།ཕོ་གསར་སྣང་བ་དགུང་སྔོན་ལ་ལྡིང་སོང་།།ལྕང་ལོ་ཁུར་བའི་ཁྱིམ་མཚེས་ཀྱི་བུ་མོས།།སྙིང་གི་ཁང་བུར་བཙན་འཛུལ་ཞིག་བྱས་བྱུང་།།རང་རྒྱུས་མེད་པའི་ང་རྒྱལ་གྱི་འཁྲུལ་སྣང་།།སྡར་མའི་མགོ་བོ་ཨུ་ཁུང་གིས་གང་སོང་།།ཞིང་འབྲོག་བྱ་བའི་དཀའ་ཚེགས་ཀྱི་ཁྲོད་ནས།།སྤྲོ་སྣང་འབུམ་གྱིས་གཏེར་ཁ་ཞིག་ཐོབ་སོང་།།སྒྲོལ་མ་ལ་བཙས་དཀར་གོར་གྱིས་གསོས་དུས།།ཚ་བའི་ཡུལ་འདིར་ལས་རླུང་གིས་ཁྱེར་སོང་།།ངེས་འབྱུང་སྲད་བུས་བརྒྱུད་སྟངས་འདིས་འོག་ནས།།ཆོས་གོས་སེར་པོའི་འགབ་གཤམ་དུ་བཏགས་སོང་།།འཆད་རྩོད་བྱ་བའི་འུར་ཟིང་གི་ཁྲོད་ནས།།གཞོན་ནུའི་ལང་ཚོ་སྟོང་ཉིད་དུ་ཐིམ་སོང་།།ཚ་བ་འབབ་པའི་རྒྱ་གར་གྱི་ཡུལ་ནས།།ཁ་བ་སྐྱ་མོ་མགོ་ཐོག་ཏུ་བཞག་སོང་།།